Papersnake/gushiwen huggingface dataset:
寄陈履常二首 其一
张耒（宋代）

近闻彭泽令，旅饭寄招提。杜老不厌赋，韦郎犹愧妻。

得州惭牧养，怀友负招携。祇学新诗好，高吟独醉泥。
送李霖九时由凤翔少参谪汉中
王紫绶（清代）

纱笼诗句壁曾留，满目苍凉感旧游。函谷主人关令尹，扶风属吏汉诸侯。

莲花云黑三秦雨，栈道霜红万木秋。梦里不知君去远，更随明月到梁州。
吏隐堂
李伯玉（宋代）

吏隐先寻一着高，尽输酒圣与诗豪。
君方无事同犀首，我纵有官如马曹。
把似啜茶看孟子，何如痛饮读离骚。
胸中磊落浇三碗，倩得麻姑痒处搔。
奉和鲁望四明山九题。鹿亭
皮日休（唐代）

鹿群多此住，因构白云楣。待侣傍花久，引麛穿竹迟。

经时掊玉涧，尽日嗅金芝。为在石窗下，成仙自不知。
网户叹
赵文（宋代）

江南西风粳稻熟，网夫出门网妇哭。天晴黄雀飞苦高，县吏椎门怒震屋。

哨声飞空健鹘过，迟速小误成蹉跎，君庖不充将奈何。
秋夜
陆游（宋代）

抱病齿发非，阅世城市换。
朋侪冢累累，在者亦云散。
穷居嬾出户，俯仰秋已半。
疏钟到倦枕，微火耿幽幔。
平生疑著处，忽若河冰泮。
百年寓逆旅，万事真既灌。
纷纷彼方寱，袖手不须唤。
萝月忽满窗，悠然付长叹。
送徐彦夫南迁
张祜（唐代）

万里客南迁，孤城涨海边。瘴云秋不断，阴火夜长然。

月上行虚市，风回望舶船。知君还自洁，更为酌贪泉。
秀华续咏 其二十四 王皇后萧淑妃
黄金石（清代）

瓮头骨醉伤心事，再世为猫恐未真。何苦当初持鹬蚌，坐令阿武作渔人。
吴下肃公挽歌辞三首
司马光（宋代）

皇家延茂异，鹗立迥无伦。
高议谁能夺，英才自有真。
骅骝宁受絷，水鉴不棲尘。
试为咨清论，风流第几人。
青龙寺僧院
刘得仁（唐代）

常多簪组客，非独看高松。此地堪终日，开门见数峰。

苔新禽迹少，泉冷树阴重。师意如山里，空房晓暮钟。
偶作二首 其二
刘敞（宋代）

州来薄千乘，巢父轻九州。齐景登牛山，涕泗独交流。

左右同来人，呜咽不息收。共知富贵乐，变化不可留。

四顾更悲叹，万类莽悠悠。歌舞未终曲，回首已可愁。

或指白杨下，荒草古时丘。危辞才感拂，耿耿相应酬。

岂识达观士，笑尔若蜉蝣。
村居即事六言十首 其四
刘克庄（宋代）

老蚌剖胎枯矣，雄鸡断尾弃之。刎颈交谁救汝，犁舌狱无出时。
雪煮茶三首 其二
董纪（明代）

梅雪轩中雪煮茶，倚阑和雪看梅花。新年第一逢清赏，当作人间胜事誇。
题斋壁
陆游（宋代）

闭门无事不胜闲，心境超然一室宽。
香岫火深生细霭，砚池风过起微澜。
睡余但欲依书几，坐久还思弄钓竿。
扰扰平生成底事？镜湖归隐老黄冠。
春晚疾后临眺
李洪（宋代）

游丝横路网春晖，落絮飘扬未肯归。
绿满郊园梅子熟，昼长庭院燕雏飞。
登临供赋山分绣，扶病经时带减围。
更向江天买鱼具，轻蓑绝胜芰荷衣。
苏幕遮（闺怨）
陶氏（宋代）

与君别，情易许。执手相将，永远成鸳侣。一去音书千万里。望断阳关，泪滴如秋雨。

到如今，成间阻。等候郎来，细把相思诉。看著梅花花不语。花已成梅，结就心中苦。
赋永宁严老幻庵
胡寅（宋代）

物理初无妄，云何以幻观。
得非心有碍，坐使肉生瘢。
日月当天久，山河著地安。
波斯不别宝，学道古来难。
午睡听 其二
周紫芝（宋代）

树里金衣不露身，欲寻啼处了无因。绿阴长得成何事，遮却黄鹂最恼人。
再和 其一
郭印（宋代）

月夕霜朝分外香，故将颜色占年芳。一枝赠我春何许，如在江南云水乡。
严郑公阶下新松（得沾字）
杜甫（唐代）

弱质岂自负，移根方尔瞻。细声闻玉帐，疏翠近珠帘。

未见紫烟集，虚蒙清露沾。何当一百丈，欹盖拥高檐。
偈颂三十六首
释如珙（宋代）

三世如来说妙义，炎炎火燄雪火飞。
面前总是听法底，识取当头底是谁。
荔枝词集句
李纲（宋代）

开元天子万事足，惟惜当年光景促。昭阳殿里第一人，十幅红绡围夜玉。

梦中同蹑凤凰翎，归作霓裳羽衣曲。沉香亭北倚阑干，缓歌慢舞凝丝竹。

回眸一笑百媚生，尽日君王看不足。崩腾献荔枝，百马死山谷。

一骑红尘妃子笑，婕妤传诏才人索。绛纱囊里水精丸，不是人间香味色。

渔阳鼙鼓动地来，血污游魂归不得。明眸皓齿今何在，金盘玉箸无消息。

汉主山河锦绣中，三十六宫土花碧。不见玉颜空死处，泪痕血点垂胸臆。

片段荔枝筐，此心炯炯君应识。
次韵子文探梅水西，春已深，犹未开。水西，
范成大（宋代）

孤山山下小斜桥，客魂曾共暗香飘。
五年不踏西湖路，想见黄香清浅处。
如今憔悴古江干，岂有幽芳伴倚栏。
腊尽雪残春不至，坐令愁里眼长寒。
霜棱未贷千林槁，门外风饕人欲倒。
斟酌芳心正怯寒，有情真被无情恼。
寄尧夫三首
吕诲（宋代）

碧草茸茸照绿波，暮春归客兴如何。
沧浪应有清浑处，羞见渔人鼓枻歌。
用韵奉赠巢云兄
饶节（宋代）

南有雪峰北赵州，横担拄杖遍曾游。四方丛席闹如市，几个衲僧真到头。

万里山川困行李，三冬文史费膏油。何如了事巢云老，解打湍流水上毬。
泰山
石介（宋代）

七百里鲁望，北瞻何岩岩。
诸山知峻极，五岳独尊岩。
宝宇登来小，龟蒙视觉凡。
此为群物祖，草木莫锄芟。
和饮酒二十首初夏天气微热方不欲饮偶龚仲和
唐时升（明代）

黄鹄奋六翮，万里恣高飞。
风飙忽震荡，时念故巢悲。
啾啾田野雀，禾黍相因依。
朝来不自慎，竟逐虞罗归。
吾道将安从，矧已齿发衰。
圣人不数数，莫与贤人违。¤
李德远寺簿敢言勇退今之古人也东嘉王某赋诗以高其行
王十朋（宋代）

吴山苍苍烟霭横，皇都日日春风生。利涂捷径走轮毂，古道荆棘惟君行。

吴江洪涛拍天汹，万楫千帆日相踵。六鳌入钓犹不归，急流知退惟君勇。

斜川胜事今临川，锦袍风月追谪仙。芋魁豆饭吾亦有，脱屣有愧君翩然。

我辈情钟惜离索，为国惜贤情更恶。江头送别春尚寒，回首冥鸿已寥廓。
阜康道上望博格达坂
史善长（清代）

那有胡麻采药逢，千秋蹊径白云封。飞游除借王乔舄，一访东王玉女踪。
上元夕过赣寓城外清江寺漫兴八首 其六
李孙宸（明代）

清磬数声月满天，碧云散尽夜无烟。山僧莫把山门闭，女伴还来拜佛前。
颂古十八首
释师一（宋代）

庞公孰谓问头亲，马祖言犹泥齿唇。
吸尽西江禁不住，险崖句里笑翻身。
偈颂一百零三首 其四十五
释月涧（宋代）

世尊拈花，南泉指花，灵云桃花，智门莲花，总是空花，添得衲僧眼中花。

诸人若要发明心花，直须铁树开花。
帝京篇
徐熥（明代）

文皇定鼎都燕蓟，三辅黄图誇壮丽。
九重宫阙何嵯峨，百二山河咸拱卫。
五凤高楼逼太清，六龙御宇泰阶平。
曈昽晓日升金阙，缥缈红云拥玉京。
玉京金阙倚天开，隐隐銮舆复道来。
云迷翠幰依龙衮，露滴金茎泛羽杯。
平明长乐钟声响，九天日月开仙仗。
豸史台中晓听乌，虎贲阶下朝鞭象。
月照彤墀环佩齐，风生青琐旌旗飏。
高台突兀比章华，上苑纡回同博望。
我家京洛何煌煌，山河锦绣轶隋唐。
断发文身俱稽颡，雕题黑齿尽梯航。
三载公车计偕吏，严乐邹枚乘传至。
黄纸承恩金马门，绿衣锡宴慈恩寺。
敕赐当街上五花，金鞭络绎更堪誇。
市中春色浓如锦，身上宫袍烂似霞。
妆台舞榭层云里，粉白蛾黄兼皓齿。
怙宠翻令女伴憎，承欢却得天颜喜。
更有中涓美少年，朱颜白晰珥貂蝉。
当筵解唱霓裳曲，出直常挥碧玉鞭。
一代豪华称戚里，回天转日谁能比。
薄暮酣歌阊阖门，平明取醉新丰市。
繁华三五上元灯，蜀锦吴绫结作棚。
任从玉漏催银烛，不顾银河转玉绳。
马上佳人金络索，筵前公子玉壶冰。
悬得华灯灯七宝，搆成绮阁阁千层。
中宵露冷罗衣湿，姣童两两当筵立。
夜永宁愁凤脑残，宠移岂顾龙阳泣。
侯家绣柱玉盘龙，朝朝鼎食奏歌钟。
翠翘金凤三千队，画阁雕阑十二重。
绣枕春宵开菡萏，罗帏夜月绚芙蓉。
五侯七贵豪华客，油壁香车过柳陌。
花前调笑片时春，百万黄金轻一掷。
春风日日恣遨游，北里南邻乐未休。
玉颜到处堪回辙，珠箔谁家不上钩。
青钱多买醉，红袖暗藏阄。
投来青玉案，费尽锦缠头。
蹁跹红袖人如玉，艳舞娇歌欢不足。
琥珀深杯醉玉楼，珊瑚宝树罗金谷。
灼灼桃花两颊红，娟娟柳叶双眉绿。
愁萦弱水远重重，梦绕巫山高六六。
王孙公子好游閒，往来射猎向西山。
驱将鹰犬垂鞭去，射得狌狸带箭还。
九衢三市相迤逦，车尘白日连天起。
六郡良家尽锦衣，四方贾客多纨绮。
锦衣纨绮竞豪奢，结侠追欢意气赊。
论交半是萧朱辈，托命多于赵李家。
华堂宴会春风绕，一派弦歌声袅袅。
香气频闻宝鸭薰，漏声忘却铜龙晓。
春来春去自年年，听尽笙歌与管弦。
但知芳草春风满，谁识莺花岁序迁。
自古奢华岂能久，转眼红颜成白首。
往日堂前罗异花，于今门外生衰柳。
世事悠悠未可知，桑田沧海须臾期。
金张许史今何处，富贵骄奢空尔为。
赠刘明府用东坡喜刘景文至韵
蒋节（清代）

应人一任牛马呼，学道于此窥其隅。平生未著《绝交论》，贫窭自觉交亲无。

刘侯肫挚独念旧，闻风已足敦薄夫。江淮相聚喜会合，期奋迅翮争抟扶。

那堪飘泊感节物，又见荍麦将生须。迩来闭置苦岑寂，似橐驼坐毋乃迂。

昨者有约蜀冈去，欲酹卮酒怀欧苏。藉兹眺远豁襟抱，隔江山色如彼姝。

倒衣命驾堪从子，狂言屡发可容吾。知君有句证鸿雪，凭阑定忆钱塘湖。
偈五十三首 其四十一
释克勤（宋代）

太虚寥廓，万汇森然。正眼洞明，纤毫不立。孤峻处祖师莫近，坦纤处人天共知。

击开大解脱门，识取无面目汉。芍药花开菩萨脸，棕榈叶散夜叉头。
金陵怀古 其一
刘文炤（清代）

天涯旅况又逢冬，薄暮江风惨客容。南渡君臣终逊位，东流波客自朝宗。

干戈满眼人将老，丧乱经心酒不浓。闻说楼船催伐木，何堪斧及六朝松。
金莲泉
范镇（宋代）

道侣殷勤凿石渠，金莲泉脉入灵都。暗穿竹径仍清冷，为我烹茶敌酪奴。
骊山歌
王培荀（清代）

骊山火，诸侯不至谓诓我，美人一笑镐京堕。骊山水，冰肌赐浴一泉里，美人一笑鼓鼙起。

美人美人真倾城，骊山何辜代受名。君不见，穆王鸾辂登昆仑，西宴王母探河源，八骏未返徐称尊。

又不见，秦皇之罘驻旌旆，志欲求仙观海外，六龙初驾为民害。

骊山一拳近郊甸，未约仙人开荒宴，铁骑胡为来酣战。

噫吁嘻！烽火有如昆山燔，玉石俱焚天地昏。祸水有如海水阔，一滴浸成无底壑。

山不在大，欲不在多，请君听我骊山歌。
署中独酌先后共得十首颇有白家门风不足存也 其四
王世贞（明代）

五熊幡底绿沈枪，紫绶双垂琥珀光。未转头时空合闹，才开眼处自禁当。

仪秦岂必谋终日，刘项都来戏一场。此际青天殊欠稳，莼鲈秋思两茫茫。
题集福院
徐楠（宋代）

松溪竹坞密藏村，行尽杉阴始到门。一鸟不啼春有思，千山都绿烧无痕。

自惭俗吏尘埃久，来伴禅僧语笑温。瓶水炉香三十载，阅人此地几朝昏。
次韵黄华和同年九日诗十首 其四
耶律楚材（元代）

当年别吾山，曾与黄华期。富贵非予志，卜筑临东篱。

今也违初心，知我者其谁。挂冠犹未遂，寄此相思诗。
偈颂一百零四首
释绍昙（宋代）

春山青，春水绿，
鸟弄笙簧，梅飘香玉。
具足清白梵行之相，声色纯真岂容攒簇。
听不足，观不足，
一会灵山俨未分，断弦须是鸾胶续。
送皇甫大夫赴浙东
韩翃（唐代）

舟师分水国，汉将领秦官。麾下同心吏，军中□□端。

吴门秋露湿，楚驿暮天寒。豪贵东山去，风流胜谢安。
偈颂一百零九首
释可湘（宋代）

东家点灯，古家暗坐。
一样元宵，生涯各做。
暗坐底默默提撕，点灯者明明照破。
沪上有赠 其三
唐景崧（清代）

女儿风调数琅琊，姊妹争妍比赵家。七出镜奁双唾袖，果然抹煞沪城花。
【中吕】普天乐　别情
查德卿（元代）

玉华骢，青丝。江山断送，萍梗无踪。阳台云雨空，青草池塘梦。好梦惊
回相思重，翠烟晴啼鸟山中。梨花坠雪，海棠散锦，满院东风。
鹧鸪词，鸳鸯帕。青楼梦断，锦字书乏。后会绝，前盟罢。淡月香风秋千下，
倚阑干人比梨花。如今那里？依栖何处？流落谁家？
宗门三印
释重顯（宋代）

印空印水印泥，炳然字义还迷。
黄头大士不识，敢问谁得亲提。
三台山山居杂诗 其二
陈曾寿（清代）

养疴适林野，奉母营幽居。南湖最清深，一亩分隈隅。

诸弟秃秋最，力缩辛苦馀。名园足盛衰，天傥畀区区。

但惜秋水涸，木石艰航桴。决流溉旱乾，敢怨工作纡。

山居日无事，诸子奉肩舆。弄漪坐山光，往往归忘晡。

凉风感予仲，朝朝公府趋。红叶被径深，梦熟山中庐。
郁簿以职事出城且有登临之胜小诗戏之
虞俦（宋代）

想见先生喜见颜，登临今在翠微间。兹游便是扬州鹤，不用持钱更买山。
赠写梅者
宋伯仁（宋代）

学画梅花又学诗，不须频说见钱迟。
知音自有和羹手，祗恐知音未得知。
十九日回涂与郑一矫首不能去 其二
韩淲（宋代）

离城过县访深幽，不许凡人识路头。暂得相看易相远，烟横云绕谓何求。
酒泉子
张泌（唐代）

春雨打窗，惊梦觉来天气晓。画堂深，红焰小，背兰缸¤

酒香喷鼻懒开缸，惆怅更无人共醉。旧巢中，新燕子，

语双双。

紫陌青门，三十六宫春色，御沟辇路暗相通，杏园风¤

咸阳沽酒宝钗空，笑指未央归去，插花走马落残红，

月明中。
彦鲁字号卷余擢为开封第三用彦鲁韵
晁补之（宋代）

寂寂醒醒谁得知，万重故纸压须弥。
不缘饶舌丰干道，拾得山间底小儿。
依韵和答晋粹洪君然都官三益见寄
强至（宋代）

别乘文章晚更奇，全家才业繼前徽。
闺中蔡琰诗无敌，膝下刘歆笔有讥。
归意我惭彭泽柳，清肠君爱首阳薇。
案头簿领真流俗，独喜吟怀与世违。
虑狱江州晚出浔阳门
陈舜俞（宋代）

浅深秋色看红叶，高下人烟入翠微。
过岭已怜云满{革登}，穿林宁恨露沾衣。
自惭访道来何晚，便好寻真去不归。
本迕朝廷无补报，名山犹幸许相依。
水调歌头 题远公画洞山图送天石北上
陈维崧（清代）

何以赠行卷，而作洞山图。旁人拍手大笑，画者复谁欤。

此去燕姬马湩，况足金茎仙瀣，茗椀酷非须。卿复携来否，长柄有葫芦。

掀髯语，画此者，定非迂。败尽朱门酒肉，只此味清腴。

纵挟绫文三百，日给龙团凤饼，曾似故园无。十丈红尘里，一幅冷秋菰。
宿台山寺绝顶
卢琦（元代）

江白潮已来，山黑月未出。树杪一灯明，云房人独宿。

近水星摇动，河汉下垂屋。四月夜云深，繁阴倚修竹。
次韵君实内翰同游范景仁东园
苏颂（宋代）

銮禁限沉深，鳌头雄贔屭。
主人出休沐，秋色正明丽。
偶为东园游，便有中林意。
纵言得造适，览物增意气。
风清濯烦襟，日永忘归辔。
朝野本无间，簪组何用弃。
未必幽栖人，识兹真乐地。
残冬书事呈宋太玄
田锡（宋代）

归来何物可消忧，县寺萧条懒强游。
酒价未償重贳取，雪诗休厌且交酬。
兼怜春近如迎客，莫惜年残似急流。
天子承祧重文物，花时早约入皇州。
南山诗
韩愈（唐代）

吾闻京城南，兹维群山囿。
东西两际海，巨细难悉究。
山经及地志，茫昧非受授。
团辞试提挈，挂一念万漏。
欲休谅不能，粗叙所经觏。
尝升崇丘望，戢戢见相凑。
晴明出棱角，缕脉碎分绣。
蒸岚相澒洞，表里忽通透。
无风自飘簸，融液煦柔茂。
横云时平凝，点点露数岫。
天空浮脩眉，浓绿画新就。
孤撑有巉绝，海浴褰鹏噣。
春阳潜沮洳，濯濯吐深秀。
岩峦虽嵂崒，软弱类含酎。
夏炎百木盛，荫郁增埋覆。
神灵日歊歔，云气争结构。
秋霜喜刻轹，磔卓立癯瘦。
参差相叠重，刚耿陵宇宙。
冬行虽幽墨，冰雪工琢镂。
新曦照危峨，亿丈恒高袤。
明昏无停态，顷刻异状候。
西南雄太白，突起莫间簉。
藩都配德运，分宅占丁戊。
逍遥越坤位，诋讦陷乾窦。
空虚寒兢兢，风气较搜漱。
朱维方烧日，阴霰纵腾糅。
昆明大池北，去觌偶晴昼。
绵联穷俯视，倒侧困清沤。
微澜动水面，踊跃躁猱狖。
惊呼惜破碎，仰喜呀不仆。
前寻径杜墅，坌蔽毕原陋。
崎岖上轩昂，始得观览富。
行行将遂穷，岭陆烦互走。
勃然思坼裂，拥掩难恕宥。
巨灵与夸蛾，远贾期必售。
还疑造物意，固护蓄精祐。
力虽能排斡，雷电怯呵诟。
攀缘脱手足，蹭蹬抵积甃。
茫如试矫首，堛塞生怐诟。
威容丧萧爽，近新迷远旧。
拘官计日用，欲进不可又。
因缘窥其湫，凝湛閟阴兽。
鱼虾可俯掇，神物安敢寇。
林柯有脱叶，欲堕鸟惊救。
争衔弯环飞，投弃急哺鷇。
旋归道回睨，达枿壮复奏。
吁嗟信奇怪，峙质能化贸。
前年遭谴谪，探历得邂逅。
初从蓝田入，顾眄劳颈脰。
时天晦大雪，泪目苦蒙瞀。
峻涂拖长冰，直上若悬溜。
褰衣步推马，颠蹶退且复。
苍黄忘遐睎，所瞩镵左右。
杉篁咤蒲苏，杲耀攒介胄。
专心忆平道，脱险逾避臭。
昨来逢清霁，宿愿忻始副。
峥嵘跻冢顶，倏闪杂鼯鼬。
前低划开阔，烂漫堆众皱。
或连若相从；或蹙若相斗；
或妥若弭伏；或竦若惊雊；
或散若瓦解；或赴若辐辏；
或翩若船游；或决若马骤；
或背若相恶；或向若相佑；
或乱若抽笋；或嵲若炷灸；
或错若绘画；或缭若篆籀；
或罗若星离；或蓊若云逗；
或浮若波涛；或碎若锄耨；
或如贲育伦，赌胜勇前购；
先强势已出，后钝嗔浢譳；
或如帝王尊，丛集朝贱幼，
虽亲不亵狎，虽远不悖谬；
或如临食案，肴核纷饤饾；
又如游九原，坟墓包椁柩；
或纍若盆甖；或揭若登豆；
或覆若曝鳖；或颓若寝兽；
或蛇若藏龙；或翼若搏鹫；
或齐若友朋；或随若先后；
或迸若流落；或顾若宿留；
或戾若仇雠；或密若婚媾；
或俨若峨冠；或翻若舞袖；
或屹若战阵；或围若蒐狩；
或靡然东注；或偃然北首；
或如火熺焰；或若气饙馏；
或行而不辍；或遗而不收；
或斜而不倚；或弛而不彀；
或赤若秃鬝；或熏若柴槱；
或如龟坼兆；或若卦分繇；
或前横若剥；或后断若姤；
延延离又属，夬夬叛还遘；
喁喁鱼闯萍，落落月经宿；
訚訚树墙垣；巘巘架库厩；
参参削剑戟；焕焕衔莹琇；
敷敷花披萼；闟闟屋摧霤；
悠悠舒而安；兀兀狂以狃；
超超出犹奔；蠢蠢骇不懋。
大哉立天地，经纪肖营腠。
厥初孰天张，僶俛谁劝侑？
创兹朴而巧，戮力忍劳疚。
得非施斧斤？无乃假诅呪？
鸿荒竟无传，功大莫酬僦。
尝闻于祠官，芬苾降歆齅。
斐然作歌诗，惟用赞报酭。
题洪氏浴室院
徐安国（宋代）

斗横宴坐一蒲团，丈室寥寥梦境寒。夜炷波涵烟易冷，秋檐冰浸露先漙。

潭中寂境心灰见，镜里虚形面壁观。俛仰清光无尽藏，细分沙界万尘宽。
晚泊五洲诗
阴铿（南北朝）

客行逢日暮。
结缆晚洲中。
戍楼因嵁险。
村路入江穷。
水随云度黑。
山带日归红。
遥怜一柱观。
欲轻千里风。
开元寺题壁用杜樊川题开元水阁许丁卯寓开元精舍韵 其一
姚念曾（清代）

花堕珠林空复空，湛然惟有一镫同。天晴独鹤归霞外，秋老层峦出镜中。

金鼎烟销晨滴露，石楼尘满夜号风。六朝兴废余弹指，坐对双溪水自东。
鲁从事清晖阁
穆修（宋代）

庾郎真好事，溪阁斩新开。
水石精神出，江山气色来。
疏烟分鹭立，远霭见帆回。
公退资清兴，闲吟倚槛裁。
长女适郑示诗三章 其一
程襄龙（清代）

女生愿有家，嗟离亦慰喜。于归尔迨吉，相望近邻里。

收涕申谕言，勤恭德斯美。尔虽未读书，内训熟诸耳。

禀质非庸愚，夙习颇循轨。膝下十九年，辞亲自兹始。

我家本素风，百事无有侈。随宜具奁箱，不陋复不鄙。

讽诵都官诗，敬听味其旨。勖哉修妇职，尔是儒家子。
台州郡治十二诗太守尤延之命赋·匿峰亭
林宪（宋代）

千岭随指顾，一峰不可匿。
如何超逸士，勘破造化迹。
隐然胸中奇，盘礴岩烟碧。
夜半秋月寒，人境俱峻极。
重次新字韵寄子瞻公择
刘攽（宋代）

古来苏李有三人，今复齐名事亦新。秀出文华喧右蜀，指挥能政接东秦。

定交笑我将迎拙，垂老于君意气亲。似向荆山逢珏玉，如从渥水就骈驎。
如梦令 赠权知微
马钰（金朝）

权老万缘一撇。意马心猿顿歇。杳默湛澄中，无影人人欢悦。

欢悦。欢悦。性似清风明月。
题戚子云五云图
牟巘五（宋代）

一从鳌去波翻海，梦断蓬莱不可寻。
当日五云依约处，有人掩卷自微吟。
金陵杂兴二百首
苏泂（宋代）

廿载金陵九还往，何如三宿在桑间。
还家更有江南兴，只取囊诗子细看。
寄令狐侍郎
韦应物（唐代）

三山有琼树，霜雪色逾新。始自风尘交，中结绸缪姻。

西掖方掌风，南宫复司春。夕燕华池月，朝奉玉阶尘。

众宝归和氏，吹嘘多俊人。群公共然诺，声问迈时伦。

孤鸿既高举，燕雀在荆榛。翔集且不同，岂不欲殷勤。

一旦迁南郡，江湖渺无垠。宠辱良未定，君子岂缁磷。

寒暑已推斥，别离生苦辛。非将会面目，书札何由申。
秋日送徐健庵座主归江南四首
纳兰性德（清代）

江枫千里送浮颸，玉佩朝天此暂辞。
黄菊承杯频自复，青林系马试教骑。
朝端事业留他日，天下文章重往时。
闻道至尊还侧席，柏梁高宴待题诗。

玉殿西头落暗飔，回波宁作望恩辞。
蛾眉自是从相妒，骏骨由来岂任骑。
白首尽为酬遇日，青山真奈送归时。
严装欲发频相顾，四始重拈教咏诗。

不同纨扇怨凉飔，咫尺重华好荐辞。
衡岳雁排回日字，葛陂龙待化来骑。
斑斓正好称觞暇，丝竹谁从著屐时。
弱植敢忘春雨润，一生长诵角弓诗。

惆怅离筵拂面飔，几人鸾禁有宏辞。
鱼因尺素殷勤剖，马为鄣泥郑重骑。
定省暂应纾远望，行藏端不负清时。
春风好待鸣驺入，不用凄凉录别诗。

商飚猎猎帝城西，极目平沙草色齐。
一夜霜清林叶下，五原秋迥塞鸿低。
相将绿酒浮萸黄，莫向黄云听鼓鼙。
此日登高兼送远，欲归还听玉骢嘶。
赋赠黄介子先生
吴芳植（明代）

自古文章厄数奇，惜公磨砺度年时。淩云枉自誇三赋，避世何堪发五噫。

绕陌昏烟人去远，隔山皓月梦来迟。秋期海上鲸鱼至，更觅长竿理钓丝。
径山天开图画
释元肇（宋代）

幽涧泻泠泠，千峰叠障屏。晓云开混沌，远水接沧溟。

松影摇禅榻，苔衣上净瓶。尘中梦不到，争欲买丹青。
张子蒙令君挽歌词二首 其一
葛胜仲（宋代）

赋归州里半年间，岂料循题哭二难。屡荐尝为趋幕客，数奇终困字民官。

清谈竟日师夷甫，寝瘵连年痛士安。身后华名知不朽，几多墨妙翠珉刊。
高宗郊祀前朝享太庙三十首 其十三 仁宗室用《美成》。徽宗御制。
郊庙朝会歌辞（宋代）

仁德如天，遍覆无偏。功济九有，恩涵八埏。齐民受康，朝野晏然。

击壤歌谣，四十二年。
木兰花（风前）
莫将（宋代）

寻梅莫背东风路。路在花前知去处。真香破鼻蓦然闻，试问幽丛知几步。

多情更被无寒助。万物枯时神物护。一枝和雪倚栏干，昨夜初开春信度。
舟中忆爪哇之游杂述八首 其一
陈宝琛（清代）

观乡知道易，南来吾亦云。庶几结绳治，土番诚狉榛。

即吾漳泉旅，流寓忘冬春。近者再三世，远或逮云昆。

言服化异俗，发辫犹仅存。一朝横舍立，群岛书同文。

庙祀奉至圣，天颜拜至尊。但祝国强盛，不必身被恩。

传食愧及我，礼质情弥敦。四旬太卒卒，自疑游桃源。
送周监门
刘克庄（宋代）

一领青衫似败荷，奈君母老秩卑何。
三年幕府无人荐，常日柴门有客过。
身畔担轻藏棒少，江头船重载书多。
故人若问军中事，为说防秋夜枕戈。
天仙子 咏雪
陆深（明代）

闹夜冰花轻不定。扑上窗儿如寄信。灞桥桥外望青山，高一阵。

低一阵。霎时白了诗人鬓。是则是远近都难认。路入蓝关人懒进。

青帘斜压酒垆空，描不尽。题不尽。平沙留取飞鸿印。
蝶恋花（游南山过陈公立后亭作）
李弥逊（宋代）

足力穷时山已晦。却上轻舟，急棹穿沙背。云影渐随风力退。一棹月白寒光碎。

唤客主人陶谢辈。拂石移尊，不管游人醉。罗绮丛中无此会。只疑身在烟霞外。
十六字令 雨夜
李佩金（清代）

眠。点滴空阶断复连。难消遣，风雨落花天。
陈集生太史招集令兄陈顺虎东皋别业凡两第夕
张萱（明代）

结庭人境拟蓬莱，茵桂申椒次第栽。看剑深宵龙再合，论文浃第客仍来。

乔枝春暖莺簧巧，瘴海风和蜃市开。不用德星占太史，纵横綵笔已昭回。
杜鹃花
许及之（宋代）

鸟啼从溅血，花发亦同心。三月春光老，映山花照林。
秋日西湖园亭
仇远（元代）

西湖一曲百泉通，漠漠青山绕梵宫。
故国园林秋色净，明朝风雨桂花空。
银笙玉笛清歌外，画舫珠帘落照中。
人物风光两相称，儿童遮莫笑山翁。
梦中作
严羽（宋代）

少小尚奇节，无意缚圭组。远游江海閒，登高屡怀古。

前朝英雄江，约略皆可睹。将军策单马，谈笑有荆楚。

高视蔑袁曹，气已盖寰宇。天未豁壮图，人空坐崩沮。

丈夫生一世，成败固有主。要非儓儗人，未死名已腐。

夫何千载后，亦忝趋大府。主人敬爱客，开宴临长浦。

高论极兴亡，历览穷川渚。殷勤芳草赠，窈窕邯郸舞。

愧无登楼作，一旦滥推许。怀哉挥此觞，别路如风雨。
读忠简宗公遗事
黄溍（元代）

公初起滏阳，艰危属多垒。苍然国家意，委身干戈里。

阴飙捲翠华，朔雪披南纪。悠悠虞渊日，力尽挥不止。

寅恭秉斋钺，际会开朱邸。长安付冯异，汉业中兴始。

宫庭数汛扫，跸路无荆杞。疚心望銮舆，感激涕如水。

上表方出师，呜呼孔明死。宴安不可怀，肉食毋乃鄙。

巨舟竟未焚，三语犹在耳。萧然旧祠下，碧草垂阶戺。

登堂挹光仪，赤舄仍几几。千载堕泪碑，一夫敢残毁。

传家有遗书，叙事非虚美。勖哉慎失坠，庶以裨信史。
连雪五日有无尽观
吴龙翰（宋代）

平生酷爱雪，老我看不足。
安得走五台，六月漱寒玉。
无计巢雪山，与佛结幽独。
方舆多奇观，出门欠车毂。
天公副微愿，连朝遣滕六。
寒林振琳琅，朔风扇琼木。
楼台炯夜光，地灵惊玉局。
幻成银世界，一旦饱双目。
清泠天地气，吸入空洞腹。
賸欲呼夜舟，飘然访林麓。
首夏
白居易（唐代）

孟夏百物滋，动植一时好。麋鹿乐深林，虫蛇喜丰草。

翔禽爱密叶，游鳞悦新藻。天和遗漏处，而我独枯槁。

一身在天末，骨肉皆远道。旧国无来人，寇戎尘浩浩。

沉忧竟何益，只自劳怀抱。不如放身心，冥然任天造。

浔阳多美酒，可使杯不燥。湓鱼贱如泥，烹炙无昏早。

朝饭山下寺，暮醉湖中岛。何必归故乡，兹焉可终老。
沁园春（客山阳偕诸公游杜康庄刘伶台醉吟）
王奕（元代）

醉面挟风，携杜康酒，酹刘伶台。问漂母矶头，韩侯安在，钵山池问，乔鹊曾回。孝说仲车，忠传祖逖，忠孝如今亦可哀。清河口，但潮生潮落，帆去帆来。

休獃。且饮三杯。莫枉教、东乌西兔催。更谁可百年，脱身不化，谁能五日，笑口长开。痛饮高歌，胡涂乱抹，快活斗山王秀才。今天问，曰利而已，何以平哉。
偈颂十一首
释了演（宋代）

今朝四月初一，即辰孟夏渐热。
伏惟大众增休，各各眼横鼻直。
若谓世谛流通，燋盘重添艾灸。
若作佛法商量，瞎汉扶篱摸壁。
还相委悉麽，只为分明极。
金城关
田均晋（清代）

惊涛急浪打城头，独上河关百尺楼。远树不遮千里目，青崖白岭古凉州。
戏题珪老借庵
楼钥（宋代）

不知当初问谁借，至今久假而不归。
毕竟还了方是了，却须还我未生时。
中秋后一夜观月
张镃（宋代）

昨夜月色佳，孤坐不及赏。
深叹一岁中，此景无复两。
冒冷试出户，雾气方漭沆。
金行既中分，宇宙萃澄漺。
堂堂大圆镜，倒摄山河像。
或云有挂树，强作枝叶想。
畴能穷兆腾，聊尔付惚怳。
曾无惊鹊飞，但听悲虫响。
气舒厌偪仄，望极增叹仰。
今夕看尤好，流光透帷幌。
祗欠些子缘，照物尚晶爽。
盆池局墙角，刺历认菰蒋。
病余不举酒，安得诗思广。
何当揖浮丘，跨鹤离尘坱。
瑶华慢 十月十日与内子坐小舟泛西湖看月
俞樾（清代）

风清月白，如此良宵，算人生能几。扁舟一叶，云水外、摇过湖心几子。

橹声轧轧，把鸥鹭、联翩惊起。隔暮烟、回望红窗，认得读书灯是。

天边何处琼楼，叹一落红尘，光景弹指。今宵明月，应笑我、换了鬓青眉翠。

嫦娥休妒，让我辈、人间游戏。倚绮窗、共玩冰轮，约略前生犹记。
至日薄寒
杨万里（宋代）

旧傅冬不到南中，今岁南中稍稍冬。
曦幕暖吹红皱起，霜桥冷稍缟声松。
裁缝苦思诗千首，排遣清愁酒一锺。
不是梅花开独早，似怜北客老相逢。
周伯范棋会以足疾不赴走笔寄坐客
楼钥（宋代）

里闾讲棋社，大要率且真。
岂惟简苛礼，正欲聚首频。
向来赏花约，深恐负此春。
春来顾多事，殆如参与辰。
今朝怡怡堂，坐上凡几宾。
默计病或故，约略三数人。
益知会合难，举酒勿问巡。
棋枰谁胜负，清新想歌脣。
僵卧一榻上，执热难屈伸。
斐然申前盟，余将踵后尘。
寄杰上人
韩淲（宋代）

葡萄架叶雨苍凉，经卷禅床自一窗。便做山僧休歇去，也闻檐溜响淙淙。
春半采花
洪希文（元代）

芳菲著雨便成苔，问讯东君几日回。闰月不曾花下去，今朝偶日树边来。

几何间阔莺偏老，如此生疏蝶也猜。流水时光容易过，举头枝上已青梅。
竹枝
皇甫松（唐代）

斜江风起动横波，
劈开莲子苦心多。
寿金国瑞都阃 其二
释今无（明代）

箫管中宵佐酒卮，不须更问夜何时。乾坤落落双旗健，星月煌煌万里宜。

守道拜除甘执戟，书空劘盾陋题诗。登仙惯挟还丹术，炼就刀圭到凤池。
次韵婺守林懿成检正游赤松绝句四首 其三
范浚（宋代）

紫烟仙客古祠堂，青士苍官屹道傍。想见隼旟穿翠帐，有人迎路晓骑羊。
泛艇木渎
李果（清代）

晨光初泛艇，流水枕清酣。风定晴湖渺，云生远岫含。

梨花明月寺，芳草牧牛庵。多景灵岩近，乘春取次探。
次秦夷行观老杜画像韵
王安中（宋代）

寒拆天吴图，饥籴太官粟。拾遗官在朝，何异老林麓。

英风想廉官，妙手传顾陆。蒙茸头倾冠，駊騀镫脱足。

熊儿与阿叚，左右相扶逐。生平经纶具，怅望青蒲伏。

穷涂付曲蘖，放意谢羁束。草堂幸无事，尹骑时见辱。

清吟动霄堮，逸艳惊鱼目。顾兹神明意，岂易丹青卜。

当时腰长镵，憔悴十指秃。声名乾坤破，生事岁月促。

但闻列仙癯，岂见肉食墨。企予攀逸驾，短步羞匍匐。

不能师广袖，乃尔好奇服。嗜诗得隽永，徐味自当肉。

不知褒公贵，顾谓何郎俗。穷通等梦幻，思虑自枨触。

苦吟秪效尤，呼盏进蚁绿。
题玉涧八景八首
王柏（宋代）

梵宇出林杪，暝色敛烟树。
钟声有针中，听於无听处。
过永乐文长老已卒
苏轼（宋代）

初惊鹤瘦不可识，旋觉云归无处寻。
三过门间老病死，一弹指顷去来今。
存亡惯见浑无泪，乡井难忘尚有心。
欲向钱塘访圆泽，葛洪川畔待秋深。
题吉州龙溪
何敬（唐代）

龙溪之山秀而峙，龙溪之水清无底。狂风激烈翻春涛，

薄雾冥濛溢清泚。奔流百折银河通，落花滚滚浮霞红。

四时佳境不可穷，仿佛直与桃源通。
拟古
鲍照（南北朝）

幽并重骑射，少年好驰逐。
毡带佩双鞬，象弧插雕服。
兽肥春草短，飞鞚越平陆。
朝游雁门上，暮还楼烦宿。
石梁有余劲，惊雀无全目。
汉虏方未和，边城屡翻覆。
留我一白羽，将以分虎竹。
送封太守
王维（唐代）

忽解羊头削，聊驰熊首轓.扬舲发夏口，按节向吴门。

帆映丹阳郭，枫攒赤岸村。百城多候吏，露冕一何尊。
仁智堂
赵蕃（宋代）

公乎仁且智，意托山与水。
唱道本龙门，遗尘仍栗里。
马嵬八景次韵为阎方伯赋 其三 地涌双泉
程敏政（明代）

谁从坡下凿重渊，觱沸开成两玉泉。根蚀云萝常脉脉，影涵风筱共涓涓。

旱时几藉龙功普，跑处疑存虎迹圆。能遣菜根滋味好，千金一歃敢争妍。
初秋普明寺竹林小饮饯梅圣俞分韵得亭皋木叶
欧阳修（宋代）

临水复欹石，陶然同醉醒。
山霞坐未敛，池月来亭亭。
致仕後即事
陆游（宋代）

甑中白饭出新舂，瓮里黄齑细芼葱。
一饱坐兼南北美，始知造物念衰翁。
山中五绝句。岭上云
白居易（唐代）

岭上白云朝未散，田中青麦旱将枯。

自生自灭成何事，能逐东风作雨无。
和新乡二十一兄华严水亭五首
晃冲之（宋代）

嗜酒不知淹岁月，好闲久欲弃簪缨。
暂游莲社同陶令，终向瓜田学邵平。
寄周文显二首
赵蕃（宋代）

我敬周夫子，安贫得士常。
眇然居陋巷，隐若卧襄阳。
应对昔为役，滞濡今阻方。
虽惭寿陵步，犹拟旧君傍。
诗偈 其一六五
庞蕴（唐代）

从根诛则绝，从根修则灭。若能双株断，三乘尽超越。

此非凡夫言，妙吉分明说。如来所疗治，一差不复发。
春晓口占
袁宗（明代）

东风剪剪柳毵毵，欲试罗衣尚未堪。
怪我春来愁不醒，杏花微雨似江南。
行官张望补稻畦水归
杜甫（唐代）

东屯大江北，百顷平若案。六月青稻多，千畦碧泉乱。

插秧适云已，引溜加溉灌。更仆往方塘，决渠当断岸。

公私各地著，浸润无天旱。主守问家臣，分明见溪伴。

芊芊炯翠羽，剡剡生银汉。鸥鸟镜里来，关山云边看。

秋菰成黑米，精凿传白粲。玉粒足晨炊，红鲜任霞散。

终然添旅食，作苦期壮观。遗穗及众多，我仓戒滋蔓。
送兰庵先生至常山临别情不能禁歌以泄之
韩雍（明代）

常山山头秋月明，常山渡头秋水深。行人欲别不水别，两意各水无限情。

忆在滦河折杨柳，三载相思百年久。客中欢会能几时，何事匆匆又分手。

平生最感恩义深，年来赤胆怀君亲。攀留无计随不去，惟有水月如吾心。

吾心如水日东注，远送行舟浙西去。又如夜月光随人，常照行人独眠处。

行过吴门上金銮，烦报平安对素餐。此心未遂忠孝愿，因别双泪何能乾。

明朝两棹分江浙，愁向水边看孤月。相亲未拟情不禁，且须痛饮醉时别。
偈颂一百零一首
释慧性（宋代）

作家炉鞴，本分钳鎚。
不用埋兵施陷虎，白拈手裹觅便宜。
寄郓州邵资政蒙问敝邑山水之景，见索新诗，重意之辱，谨吟二百字上寄
曾巩（宋代）

铅笔雠书客，朱幡守土臣。素餐方侧席，黄发已侵巾。

喜有山围郭，仍怜水满津。清华闲耳目，潇洒长精神。

秀色秋来重，寒声雨后新。宿云当户牖，流月过松筠。

北圃分殊境，西湖断俗尘。渚花红四出，沙鸟翠相亲。

芡老含珠实，鱼惊跃锦鳞。飞梁淩窅渺，虚榭压奫沦。

岭对横修竹，洲分抱白蘋。静宜人事拙，闲觉道腴真。

器小难周物，官微幸庇身。簿书偷暇日，杖屦想幽人。

溯险飞游艇，探奇漾钓缗。形縻甘鹤怨，心泰得鸥驯。

督府恩容久，芳笺讯问频。门庭严卫戟，尊俎从华绅。

却起烟霞兴，还思水石邻。自嗤田父乐，那可荐鸿钧？
题灵岩各景 朝阳岩
元勋（宋代）

烟磴入风路，攲危转深冥。通明忽到眼，石自太古青。

仙人故台在，何处乘云骈。
秋怀三首 其二
顾璘（明代）

秋风西北起，浮云终日低。悲哉金天气，万物惨以凄。

独客对湘峡，中夜闻猿啼。
次陈使君韵三首 其三
洪刍（宋代）

暖日和风似酒醺，提壶鸟语苦淹人。传闻已有瓜时代，谁与东山管辖春。
狱中集古十六首　东岩同扉 其六
韩邦奇（明代）

狂风吹古月，肠断白杨声。寒雪梅中尽，空歌怀友生。
题王士让御史所藏画卷 其二 古庙折碑
李孝光（元代）

山上荒祠山下溪，系牲断石是谁题？落日行人更回首，青枫树里鹧鸪啼。
寄赠竹隐李聘君
李昴英（宋代）

圆沙有此隐君子，短褐枯筇自一丘。
安乐窝中宽宇宙，逍遥游处眇公侯。
逢人皆喜一无忤，於世何求百不忧。
种德已深天必报，大儿玉立最清修。
初冬邀同林少宗伯林少司成吉祥寺探梅
李孙宸（明代）

铁干疏枝类偃虬，绝胜春色满罗浮。几年不作师雄梦，今日真陪和靖游。

冰雪未销姑射艳，风光深锁上方幽。谁怜寂寞江南客，容易看花到白头。
农事
俞桂（宋代）

东作农家处处忙，金珠非是疗饥方。
京华只识笙歌乐，岂识男耕与女桑。
读素问十六首
方回（元代）

昼夜雨不止，旬余复旬余。
垢衣裹弊絮，念已朱夏初。
逆旅何可裹，出门但泥涂。
属时乏美酒，积闷无由除。
翻阅故箧中，偶得黄帝书。
维昔世未季，曰土牧田驹。
五运今未测，飘骤将焉如。
大谷十二俞，孰砭斯民瘉。
寄怀大声兄弟叔文老丈兼属三王叔侄二首 其二
赵蕃（宋代）

今代河南客，当年吏部孙。青毡馀翰墨，白发念田园。

邂逅成相识，飘零忍重论。三王如见问，寄谢勿辞烦。
题天衣寺
曾几（宋代）

布袜青鞋踏欲无，登山临水未成疏。
十峰双涧天衣寺，万壑千岩总不如。
腊月廿五日立春拟春帖子二首 其一
弘历（清代）

万物含韶律，千门飏瑞烟。双春连一岁，一气转双年。
和圣俞咏昌言五物·淡树石屏
司马光（宋代）

昔行巩洛间，马瘦天复阴。
寒烟淡不收，一拂横长林。
当时无画淡，负此清赏心。
今朝石上迹，历历皆可寻。
轻素已纷泊，老榦仍萧森。
坐令高兴还，野气生衣襟。
丹青不耐久，风日易消侵。
何如造化真，更彼岁月沈。
昌言家素贫，购此糜百金。
请镌好事名，千古无销沈。
夜发钱塘以风涛迅甚次日遂抵桐庐
胡应麟（明代）

暮云飞尽海门开，越客扁舟万里回。一片青山涛浪里，不知帆过子陵台。
两木
范成大（宋代）

枇杷昔所嗜，不问甘与酸。
黄泥裹余核，散掷篱落间。
春风拆勾萌，朴樕如榛菅。
一株独成长，苍然齐屋山。
去年小试花，珑珑犯冰寒。
化成黄金弹，同登桃李盘。
大钧播群物，斡旋不作难。
树老人何堪，挽镜觅朱颜。
颔髭尔许长，大笑欹巾冠。
吴中兵乱海上征援感事赋怀因寄元美 其四
宗臣（明代）

不尽黄尘起，重惊赤羽驰。无书问消息，有泪到疮痍。

家国愁兼入，签藏事可疑。浮生同远近，斟酌向鸬鹚。
宫词
杨皇后（宋代）

溶溶太液碧波翻，云外楼台日月闲。
春到汉室三十六，为分和气到人间。
肃忠亲王书佛遗教经留遗张忠武题后
陈宝琛（清代）

溟渤相望脉脉心，不应入地便销沈。迭骑箕尾归何许？下视修罗斗至今。

九庙能知臣志苦，众生犹仰佛恩深。殿前一别成终古，开卷双忠俨鉴临。
故李察院挽歌辞二首 其一
綦崇礼（宋代）

学古方从仕，投闲遂屏居。声华芸省旧，风采柏台馀。

黄壤归何速，青云志莫舒。推财均室尽，遗子有家书。
鹧鸪天
姜彧（元代）

一代衣冠共胜游。晋阳祠宇若为酬。溪山影里联金勒，箫鼓声中倒玉舟。

苍壁秀，锦屏幽。留连一醉也风流。生平适能如此，不信青山两鬓秋。
从征古州蛮回途纪驿二十三首 其十七 城陵
管讷（明代）

洞庭八百里，势与两湖通。日月苍茫际，乾坤混沌中。

青山僧寺雨，白浪客帆风。浩荡论胸次，王师小战功。
用西林旧韵二首 其一
朱熹（宋代）

一自篮舆去不回，故山空锁旧池台。伤心触目经行处，几度亲陪杖屦来。
自笑
陆游（宋代）

左车第二牙辞去，团坐无生话又新。
堪笑按摩井洗沐，未忘贪爱梦中身。
留别释迦院牡丹呈赵倅
苏轼（宋代）

春风小院初来时，壁间惟见使君诗。
应问使君何处去，凭花说与春风知。
年年岁岁何穷已，花似今年人老矣。
去年崔护若重来，前度刘郎在千里。
朱虚侯行酒歌
张宪（元代）

长乐宫中女天子，盛设宾筵欢戚里。百官侍坐莫敢违，诸吕諠阗笑声起。

御史中丞不纠仪，叔孙制作成虚礼。朱虚奉敕起行觞，手提三尺昆吾钢。

田歌声振野鸡伏，颈血光寒汉道昌。
题玉兰图赠杨澹山 其一
成鹫（清代）

仙葩倚石近华堂，薄粉轻烟见靓妆。识得澹山真澹处，可知入室不闻香。
奉诏再任诸掾曹有诗因次其韵
刘攽（宋代）

天下英雄将相才，自铭重石画云台。老夫不薄淮阳守，明诏幸云黄霸来。

岂有豹文容雾隐，更惭鹏翼待风培。诸卿相与望此府，诗笔纵横武库开。
再续前韵 其三
徐鹿卿（宋代）

笔端鸾凤诗千首，社下鸡豚酒一钟。九十日春今强半，典衣还忆少陵翁。
杂咏 其六
李重华（清代）

闲人喜种花，劳者艺其粟。种花春已荣，艺粟晚而熟。

方当游赏时，贱腹而贵目。岂知收获候，贵贱有翻覆。

翩翩轻薄儿，早岁惊华毂。兀兀老著书，英名重渠禄。
次和伯龙偕李德容周希曾等香山看红叶过渡船庵之作
徐宗达（清代）

乘兴出同车，丹枫一望赊。色逾春仲卉，光夺旭初霞。

何处钟声暮，相过犬吠哗。高吟共仙梵，错落坠天花。
曹村道中
黄庭坚（宋代）

嘶马萧萧苍草黄，金天云物弄微凉。
瓜田余蔓有荒陇，梨子压枝铺短墙。
明月风烟如梦寐，平生亲旧隔湖湘。
行行秋兴已孤绝，不忍更临山夕阳。
半山寺
周文璞（宋代）

野芳汀芷互幽妍，相国风流亦未传。
衮冕尘埃半山寺，自相撑拄过年年。
往复无间
释重顯（宋代）

禺中巳，荆棘园林遍大地。
南北东西卒未休，金刚焰复從何起。
苦寒行
黄曾（清代）

𩅀光照树潜雄虹，灵乌遁入牵牛宫。人家争启暖炉会，一十二时乌兽红。

束缊不温愁脱趾，绿醹无功老裘死。冻阴阁雨雨不流，一角颓檐夜生齿。

书生鳊项缩窗下，青镜笑人鼻如赭。梅花招我畏不行，北风哮阚作虎声。
答马怀秀兄弟见访
宋无（元代）

移家连晚岁，屏足值春寒。
旧业遗松迳，幽栖远古坛。
数椽容膝易，五斗折腰难。
有客来排半，无人为整冠。
讽诗称鲍照，卧云念袁安。
不里余谁和，高山尔自弹。
迎门屐齿折，扶病带围宽。
乍喜交时彦，相寻到冷官。
炮惊都骑盛，仆出草堂看。
光价连城壁，风流艺苑兰。
老嗟倾盖晚，贫觉布衣章。
午钔添茶具，烟蓑罢钓竿。
傅呼闻杜曲，荣耀满江干。
文雅多歆艳，的勒少接叹。
长鲸钧上掣，巨闭匣中蟠。
笔力千钧弩，襟怀百丈渊。
籍通金马选，诏待此泥乾。
乐毅曾强赵，夷吾遂霸桓。
贵应聊万石，功定服三堤。
留取刊不鼎，动名未汝兰。
阊门初泛二十四韵
范成大（宋代）

好在驰烟路，平生载酒行。
摧藏身久病，契阔岁频更。
昨夜灯花晓，今朝稻把晴。
出门新梦境，触目旧诗情。
水远推篷眩，天宽倚柁惊。
转湾添繂挽，罨岸并篙撑。
舫后装儿女，舻前酌弟兄。
醅香新麴嫩，茗味小春轻。
红皱分霜果，黄蔫捻夕英。
缬林疏露屋，朱阁静临城。
桃坞论今昔，枫桥管送迎。
山腰樵担动，木末酒旗明。
竟日窑烟直，中流塔影横。
数帆残照满，一笛暮江平。
煞网枫边桁，牵罾柳际棚。
岫云萦石住，田水穴堤鸣。
过渡牛归速，穿篱犬吠狞。
鱼寒犹作阵，雁远更闻声。
急橹潮痕出，疏钟暝色生。
邻翁欣问讯，逋客愧寒盟。
一昨成归卧，于今负耦耕。
生涯都塌飒，心曲漫峥嵘。
猿鹤休多怨，菰蓴尚可羹。
药囊吾厌苦，扶惫且班荆。
战城南
何承天（南北朝）

战城南，冲黄尘，丹旌电烻鼓雷震。
勍敌猛，戎马殷，横阵亘野若屯云。
仗大顺，应三灵，义之所感士忘生。
长剑击，繁弱鸣，飞镝炫晃乱奔星。
虎骑跃，华眊旋，朱火延起腾飞烟。
骁雄斩，高旗搴，长角浮叫响清天。
夷群寇，殪逆徒，馀黎落惠咏来苏。
奏恺乐，归皇都，班爵献俘邦国娱。
挽陈迪功
彭龟年（宋代）

一念超然与世违，新蔬翦雨自甘肥。
只因堕雁能忘味，不使惊鸥尚见机。
有子明经那不寿，如公积善未应非。
从教天定知何似，果见贤孙擢第归。
谢城南张氏弟兄冒雪载肴酒见过
邵雍（宋代）

久旱几逾冬，川守祈未得。
雁行联镳来，佳雪遽盈尺。
酒面生红光，客心喜何极。
上夜离天津，天津陡岑寂。
题家明经丈观光墨林如意室图四绝句 其四
姚燮（清代）

指电挥霜二百年，老骐尻骨胜连钱。好将博雅清仪记，补入西吴金石编。
同赋蚊
孔武仲（宋代）

生长虽微细，翾飞逐盛阳。
吾身非铁石，尔嘴太铦刚。
戢戢朝藏壁，喧喧暮满房。
灯前已环绕，檐角尚悠扬。
纱眼能缘过，冰肤亦噬伤。
用心均货殖，损物亚螟蝗。
栖宿麽虫巧，追擒蝙蝠忙。
秋风动天地，尔辈更凄凉。
俯江亭用亭上韵
卢上铭（明代）

危亭突兀瞰岩浮，燕子飞飞似泛舟。江势远吞扬子怒，云痕低泛美人愁。

双龙破浪冲京口，万马腾空出石头。南国自惭为客久，可堪重倚望乡楼。
夏日偕云浦鹤亭郊外纳凉 其一
戴亨（清代）

积雨负花期，雨霁兴难遏。联袂出城闉，迎眸森翠列。

重荫晦平皋，茶瓜藉莎蘖。莲净心亦清，清谈义超越。

凉飙度深香，烟霏互兴灭。何必觅芳尊，己觉炎威歇。
李鹤林田惠诗有孤山探梅之句用韵为谢
萧立之（宋代）

向来山里读书房，便是人间白玉堂。地有梅花三百本，春回纸帐五更霜。

山林有约狐淘令，岁月无情老子长。欲起林逋说香影，急须同买月中航。
沿檄如蒲圻讯民之食菜事魔者作诗悯之
王炎（宋代）

三代日方中，为民破重昏。
既蚀复光融，孔孟道益尊。
古礼今则亡，陈编意犹存。
饮燕用觥筹，荐享羞羔豚。
瞿昙何为者，髡首徒实繁。
不饮非畏义，不杀非知仁。
举世昏不悟，跣足行荆榛。
胎祸产妖幻。与佛岐又分。
俗愚有罣误，吏议多深文。
怒言必溢恶，疑似恐不根。
黔首亦何罪，可悯不可嗔。
大道若返古，怪说难眩民。
帝民虎豹守，此语谁扣阍。
进贤初食白菜因名之以水精菜云二首 其二
杨万里（宋代）

江西菜甲要霜栽，逗到炎天总不佳。浪说水菘水芦菔，硬根瘦叶似生柴。
寄洪州幕府卢二十一侍御（自南昌令拜，顷同官洛阳）
韦应物（唐代）

忽报南昌令，乘骢入郡城。同时趋府客，此日望尘迎。

文苑台中妙，冰壶幕下清。洛阳相去远，犹使故林荣。
和王介甫阴山画虎图用元韵
胡庭麟（清代）

边城风劲严冬及，厚坤冻裂鸢啸急。猛虎乘时肆吞噬，攫人不得作人立。

瞋目狋狋两杯凸，利爪怒搏石深入。跠身妥尾舌甜𦧡，腥风上厉星辰湿。

君侯作画笔如刀，物丑纤巨胸中包。世间描摹祇类狗，始识君侯家法高。

君侯计虑穷毛发，才横更欲挞戎羯。身郁奇能不见收，想当下笔目眦裂。

余自喜遭时泰然，异类慄詟伏穷边。井里乐恺无苛政，学堂高大恣嬉眠，不忆将军射猎年。
杜工部蜀中离席
李商隐（唐代）

人生何处不离群？世路干戈惜暂分。
雪岭未归天外使，松州犹驻殿前军。
座中醉客延醒客，江上晴云杂雨云。
美酒成都堪送老，当垆仍是卓文君。
南歌子（和陈勉仲）
王之道（宋代）

老懒诗才退，春融醉眼昏。青山终日对柴门。柳外断桥流水、几家村。

桃李添新意，池塘失旧痕。一尊聊复为君温。倾倒年来酬唱、细论文。
饮颜质卿斋头限韵赋同潘去华 其一
袁宗道（明代）

同调复同官，幽斋会二难。交情投芥合，礼法解衣宽。

坐久炉将烬，言多杯屡寒。明窗披易注，直作太玄看。
呈陈总领五首 其二
刘过（宋代）

太宗造唐刬隋乱，仁义结民过炎汉。胡雏负恩逆天纪，忠义回天四方起。

嗟哉主将失纪律，百万秦人半为鬼。浮云改变异今古，不谓前车眼中睹。

尝时潼关说歌舒，今日襄阳说皇甫。
旅舍感怀
王初桐（清代）

萧萧蠹叶下高藤，客舍惊心感慨增。万里星河秋早雁，一帘风慨夜深镫。

买田计就思阳羡，卖赋金完忆茂陵。几日阴晴浑未定，青山满眼曲阑凭。
蒙亭二首 其一
孙觌（宋代）

小筑三间足，雄包万象并。遥波通极浦，落日抱孤城。

小语千岩应，长歌百蛰惊。坐看衣屦上，漠漠晚云生。
秋暑
张嵲（宋代）

涉旬秋暑不可触，发疏被汗如膏沐。
忽然三日风撼山，冬裘未具肤生粟。
去年登高作重九，黄菊未开新酒熟。
今年无酒不登高，独行漫绕庭边菊。
中原季月欲折胶，江界陨霜无脱木。
拥鼻从今四序移，遮眼残书岂真读。
和权都事相期未至韵
唐桂芳（明代）

生平厌萍逢，老来味姜桂。何如鸡黍期，好客千里至。

微风断且吹，缺月吐复翳。有儿幸守家，力学废一篑。

誓当归田园，尘鞅暂息税。抱琴知音稀，感慨不尽意。
再游姑苏玉芝观
许浑（唐代）

高梧一叶下秋初，迢递重廊旧寄居。月过碧窗今夜酒，

雨昏红壁去年书。玉池露冷芙蓉浅，琼树风高薜荔疏。

明日挂帆更东去，仙翁应笑为鲈鱼。
寿傅守
黄革（宋代）

来日中元毓寇公，万年事业一朝同。入陪清切星辰履，出奏循良屏翰功。

棣萼一时腾最治，棠阴两纪继遗风。阴功数卷书金简，遐算应须等岱嵩。
京口晓望
顾于观（清代）

万户沈苍霭，鸣鸡出翠微。江声自流转，秋色静依稀。

海日千峰出，吴船一棹飞。东南形胜地，萧爽有余晖。
挽太博朱古平
文天祥（宋代）

白氏贤司马，昌黎真学官。
江湖惊落笔，朝野望弹冠。
天马高风骨，秋鹰折羽翰。
莱庭人白发，烟雨万松寒。
韩无咎检详出示所赋陈季陵户部巫山图诗，仰
范成大（宋代）

瑶姬家山高插天，碧丛奇秀古未传。
向来题目经楚客，名字径度岷峨前。
是邪非邪莽谁识？乔林古庙常秋色。
暮去行雨朝行云，翠帷瑶席知何人？
峡船一息且千里，五两竿头见幡尾。
仰窥仙馆至今疑，行人问讯居人指。
千年遗恨何当申，阳台愁绝如荒村。
高唐赋里人如画，玉色頩颜元不嫁。
後来饥客眼长寒，浪传乐府吹复弹。
此事牵连到温洛，更怜尘有无间。
君不见天孙住在银涛许，尘间犹作儿女语。
公家春风锦瑟傍，莫为此图虚断肠。
题琴樽访友图
罗亨信（明代）

白云滃滃满空谷，茅堂隐映多乔木。隔岸青山势若龙，当门流乔清如玉。

幽人栖遁知何年，童颜鹤发犹飞仙。登高谩赋紫芝曲，濯足时和沧浪篇。

问奇有客来何许，一叶扁舟渡江浦。载酒深期慰别怀，抱琴为觅知音侣。

人生会合那可常，一觞一咏情难忘。只恐月落酒杯尽，依然离别成参商。

自惭久客无南北，怅望乡关树云隔。何当拂袖归去来，山中醉倚梅花白。
雁翅青门送任肇楚归冈州
何绛（明代）

城边芳草绿，为我长离忧。良友难为别，王孙不可留。

凉风吹海月，高咏过滩流。应念秋来约，迟君江上楼。
立秋日九龙沟观莲
李维桢（明代）

径僻山深事事幽，尘情如洗坐夷犹。
相看菡萏千花色，不受梧桐一叶秋。
带雨香从衣上惹，凌波影入酒中浮。
宜人少女风微扇，无数红裙荡小舟。
江行书事
刘沧（唐代）

远渚蒹葭覆绿苔，姑苏南望思裴徊。空江独树楚山背，

暮雨一舟吴苑来。人度深秋风叶落，鸟飞残照水烟开。

寒潮欲上泛萍藻，寄荐三闾情自哀。
句 其八
赵构（宋代）

绕池曳杖携双鹤，架水浇花课小奴。
满江红·万古灰飞
汪莘（宋代）

万古灰飞，算何用、黄金满屋。吾老矣，几番重九，几杯醽醁。此日老临多恨别，明年强健何由卜。且唤教、儿女逐人来，寻黄菊。苹已白，枫犹绿。鲈已晚，橙初熟。叹人间何事，稍如吾欲。五柳爱寻王母使，三闾好作湘妃曲。向飘风、冻雨返柴扉，骑黄犊。
题舒噜存道元帅招安云南彻里国部诗卷
周伯琦（元代）

文武全材信丈夫，奇哉述律策勋殊。铜标界海光东汉，卉服浮江格有虞。

日月照临蝼蚁穴，丹青点染犬羊图。还朝自草平南表，刻石燕然得比无。
借居
苏泂（宋代）

借得街南宅子居，萧然几案食无鱼。
山人为办横斜供，自洗禅龛净水盂。
泛舟
戴叔伦（唐代）

风软扁舟稳，行依绿水堤。孤尊秋露滑，短棹晚烟迷。

夜静月初上，江空天更低。飘飘信流去，误过子猷溪。
冬日出郊二首
王之道（宋代）

一鞭乘兴上山头，雨脚随风湿破裘。
冬日有情还可爱，忽开云雾见林丘。
泛舟淮安城西历游湖上诸园晚归迟月 其三
万光泰（清代）

枚生作赋处，垂柳青依依。东皇妒青眼，团作飞绵飞。

攀条欲赠妒，绕树风吹衣。流萍俄已满，晚日将无归。

历历鹭依岸，明明鱼拥矶。潜闻芦雨涩，尽卷蒲烟微。

栖禽噪林隙，孤磬开僧扉。明镫水面静，圆月城隅辉。

却顾共游处，乱云迷夕霏。
秋日游破山寺口占二首 其一
杨济（宋代）

爱看山水懒登临，古寺高林契阔深。自是如来敷座地，不经尘劫到于今。
玩金鸂鶒和陆鲁望
张贲（唐代）

翠羽红襟镂彩云，双飞常笑白鸥群。

谁怜化作雕金质，从倩沉檀十里闻。
吏部阁子前有千叶菊因酌同僚口占一首
彭汝砺（宋代）

一花几千叶，千叶一时开。晓露红云拂，春风舞雪回。

薄言酌我酒，亦道赏花来。自是兰台胜，桃源安在哉。
资国院
罗之纪（宋代）

倦逢磐石手摩挲，横压乌藤漫啸歌。
烟崦坡陀青玉案，寺山缥缈白云窝。
纸窗竹屋小盘礴，林影溪光相盪磨。
试共老僧参此意，一声唤醒读书魔。
潇湘八景 其七 烟寺晚钟
文徵明（明代）

日没浮图昏，遥钟出烟岭。应有未眠人，泠然发深省。
大衍易吟四十首
方回（元代）

大过本末弱，厄运逢瞒奴。
文举有死耳，渊明其归乎。
次韵郑省仓
方岳（宋代）

月满长汀晚沐新，一凉犹下耐冠巾。
江连碧树自今古，我与青山迭主宾。
乞巧未能从帝子，坐愚宁免辱溪神。
向来鸥鸟间何阔，莫是炎凉不我亲。
次韵重阳二首
李新（宋代）

故事登高会，流风落帽文。
客樽常满满，篱菊任纷纷。
马埒摅衣气，萸囊想旧闻。
不须兰作佩，骚客恨如云。
驼山八景为伍国开赋 其五 临云馆
李孙宸（明代）

结庐仍人境，何事白云深。主人耽翰墨，郁起在空林。
偶成
宋凌云（清代）

天外鱼书绝，征人岂念家。可怜小儿女，夜夜看灯花。
和吴梦授韵
王炎（宋代）

卷舒有道在随时，隐约何须感慨为。
末路老夫甘退缩，华途吾慨尚驱驰。
准绳行义当趋正，淘练文章自出奇。
举世岂无人具眼，未应终不贵和随。
八日丹阳相遇
项安世（宋代）

舟楫庭闱近，衣裳步武轻。逆风犹作态，寒日为开晴。

独客天边住，全家水面行。今朝逢一笑，此乐冠生平。
十六字令 病耳遣闷
陈尔士（清代）

眠。愁病昏昏过伏天。秋又到，还是厌闻蝉。
次韵徐庭珍春日杂言十首
陈棣（宋代）

幽花野蔓竟谁栽，傍水盈盈一笑开。
几许远携吟笔去，未应空掉酒船回。
次宋省斋立秋
杨公远（宋代）

才见春花荣，又见春花谢。
花谢绿成阴，瞬目逢炎夏。
谁知俯仰绿，祸融便回驾。
却喜西风来，美矣难酬价。
且效柴桑人，寄傲南窗下。
此意自领会，那许傍人借。
所原无荣辱，静中观物化。
田家行
贝琼（元代）

田中八月红稻熟，田头黄雀飞且啄。去年出走不得收，今年父且田舍宿。

夫妇小妇长裁衫，夜起剪乘饲五蚕。不言画眉无宝镜，不恨梳头无宝簪。

稻登场，蚕在箔，新谷可舂丝可络。赛神城南听神语，但祈无兵岁不苦。
江上闻笛
王昌龄（唐代）

横笛怨江月，扁舟何处寻。声长楚山外，曲绕胡关深。

相去万馀里，遥传此夜心。寥寥浦溆寒，响尽惟幽林。

不知谁家子，复奏邯郸音。水客皆拥棹，空霜遂盈襟。

羸马望北走，迁人悲越吟。何当边草白，旌节陇城阴。
慈姥矶 其一
沈括（宋代）

碧山丛丛遮塔晖，苍崖万丈涵苍漪。西风隔江动高树，山前过帆如鸟飞。
译鸟言七章 其四 鹊
释函可（明代）

鹊惜惜，多少新民不得食。
景仁欠道斋礼院予与和叔过之值其方饮引去二
韩维（宋代）

肃肃奉常署，高门敞天街。
群英谨邦祠，先事戒洁斋。
我时过其舍，值与众客侪。
方闻治杯酌，避去礼亦谐。
愧无孟公名，安使所至怀。
不知贤豪意，未遽见弃排。
明日出长篇，正声谢淫哇。
如畏明义重，殷勤惧暌乖。
几时持笔和，落纸还成揩。
何以叙缱绻，晨当策疲騧。
西轩罢斋暂别先进诸友
陈藻（宋代）

菜羹脱粟布襕衫，酒肉随时亦饱酣。
生理傍人那得见，泉源在饱久弥甘。
引身可是陶成器，来学须教青出蓝。
若要参禅生一问。也胜削发礼瞿昙。
病起至程符
韩梦周（清代）

深秋老病自侵寻，梦里云山思不禁。乍御巾车遵北渚，便扶筇杖入西岑。

从无懒慢名贤达，别有荒寒成古今。破帽风吹黄叶路，萧萧瘦影一长吟。
灵竺寺
周弼（宋代）

不因纯孝者，古寺若为安。
壁彩蜗游遍，炉香鼠踏残。
钟声嘶破梃，旛影颭危竿。
尚恐冬生笋，时来竹外看。
偈颂七十六首
释师范（宋代）

天地之根，万物之主。
大千无以居其尊，劫石难以并其固。
题吴司户忠斋
林希逸（宋代）

事业心期在汉廷，师生莫讶共斋名。当年取履封留者，入梦祇因住谷城。
句
钱昭度（宋代）

西南片月充肠冷，二八飞泉绕齿寒。
揭子宣过访
汪楫（清代）

奇人曰揭暄，健翮耻飞翻。斫地把三尺，写天能万言。

好风吹草屩，细雨到柴门。高论知何极，相倾只酒尊。
燕洞宫
胡宿（宋代）

洞里青娥赤玉箫，香童迎过百花桥。身轻不待泠风驭，天隔难逢翠羽翘。

仙醴四升谁酩酊，使乌三足自飘飖。座中若话金庭事，记取真人是子乔。
秋夕宿石门馆
丘丹（唐代）

暝从石门宿，摇落四岩空。潭月漾山足，天河泻涧中。

杉松寒似雨，猿鸟夕惊风。独卧不成寝，苍然想谢公。
江上别友人
温庭筠（唐代）

秋色满葭菼，离人西复东。几年方暂见，一笑又难同。

地势萧陵歇，江声禹庙空。如何暮滩上，千里逐征鸿。
瑞鹤仙（寿上饶倅洪莘之，时摄郡事，且将赴漕事）
辛弃疾（宋代）

黄金堆到斗。怎得似、长年画堂劝酒。蛾眉最明秀。向水沈烟里，两行红袖。笙歌撋就。争说道、明年时候。被姮娥、做了殷勤，仙桂一枝入手。

知否。风流别驾，近日人呼，文章太守。天长地久。岁岁上、乃翁寿。记从来人道，相门出相，金印累累尽有。但直须，周公拜前，鲁公拜后。
奉和仆射相公酬忠武李相公见寄之作
令狐楚（唐代）

丽藻飞来自相庭，五文相错八音清。初瞻绮色连霞色，

又听金声继玉声。才出山西文与武，欢从塞北弟兼兄。

白头老尹三川上，双和阳春喜复惊。
自龙泉关过岭宿白云寺
岑霁（清代）

万丈雄关到始谙，空中斗插五浮岚。白云僧下山头寺，黑雨龙飞石上潭。

冰雪百层寒代北，波光一线认江南。闲身随处堪投宿，直上诸天是蔚蓝。
闻江南得雨
弘历（清代）

吴下昨秋稔，浙灾近呼庚。牵连告籴多，米价卒未平。

黄梅今岁沾，早稻担石盈。迩闻夏杪旱，晚田苦久晴。

南望伤我民，何时遇丰亨。大吏来奏章，秋霖幸盆倾。

高原纵无济，下隰仍有成。稍可救眉燃，安能释心怦。
十四日从诸同官登西山郊坛冈次孟监务韵 其三
薛季宣（宋代）

清游无是亦无非，陡绝圆坛一强跻。赤壁望中公瑾在，战尘何日静征鼙。
句 其二
田亘（宋代）

临溪照影为谁好，映竹无人空自怜。
秋日过宝轮寺沛霖
祖道（清代）

契阔高禅久，今朝诣竹林。门回秋水远，径折白云深。

自得定中趣，因成物外吟。夕阳发归兴，何日再相寻。
登禅智寺上方赠同游诸公
刘敞（宋代）

重冈抱城起，清川带野回。旧都迁陵谷，遗寺空池台。

脩竹入晻霭，荒溪转崔嵬。鸣禽畏人起，故老惊客来。

置酒感兴废，浩歌寄欢哀。伊昔游此人，于今安在哉。

谷深春先觉，地爽景后颓。造适假一笑，愿君尽馀杯。
夜深
薛季宣（宋代）

为问夜何其，明灭灯将半。雨雪溅声繁，霆电流光烂。

初筵向阑珊，游子纷缭乱。诚知宴乐娱，不怕泥涂漶。

斋居静无他，天德全弗畔。吟彻借筇头，假山馀一爟。
鹿鸣席上送诸先辈诗
晁说之（宋代）

周室宾兴绮席陈，汉家劝驾礼还申。
莺迁同谷烟霞喜，鲤化琼还雨露新。
日御駸駸须六辔，奎文烨烨自三秦。
先应沉醉换春色，病守狂吟已觉春。
延陵道中即事三绝
朱南杰（宋代）

笋舆取道自吴干，东作村村喜一般。
已拜劝农田畯赐，旧租何似放令宽。
减字木兰花
沈瀛（宋代）

工夫莫止。脱得壳儿方是喜。不识真风。只说双关夹脊通。

氤氲识酒。元气本同天地寿。君可能何。一跃红楼好处多。
杨文贞公祠成大司成冰玉先生有作次韵 其二
罗钦顺（明代）

物情天意久差池，殷礼初闻赋孔时。公旦蒸尝侯国领，巫咸勋烈史官知。

衣冠此日方胥庆，陵谷他年莫浪疑。来哲升堂浑不少，合分前席与伊谁。
惜分飞（代别）
晁补之（宋代）

消暑楼前双溪市。尽住水晶宫里。人共荷花丽。更无一点尘埃气。

不会史君匆匆至。又作匆匆去计。谁解连红袂。大家都把兰舟系。
阊阖开
霍与瑕（明代）

阊阖开，临九垓，正面南离俯交阯。道一风同万馀里，哲人应运绥福履。

绥福履，践泰阶。开府南州星几回，河清海晏越裳来。

天子有新命，元老归来曰：总是宪台宪万邦哉。
觅德醇菊花
李石（宋代）

春秋书不雨，十日九日乾。
向来陈菊根，半扫黄叶残。
施施苍松独，耿耿秋竹单。
仙官转物手，半亩不作难。
芟篱扶弱干，团翠蒙朱栏。
一株万宝钉，风露鸣珊珊。
儿辈凡眼窄，诧作举首看。
折君清霜枝，照我秋水寒。
年饥学辟谷，准拟充朝餐。
二月二十四日至魏塘七首
张嵲（宋代）

雨罢青枝犹袅袅，风余紫燕故翩翩。
垂帘竟日无余事，庭草虽长不用鞭。
摊破浣溪沙
贺铸（宋代）

曲磴斜阑出翠微。西州回首思依依。风物宛然长在眼，只人非。

依树隔巢黄鸟并，沧洲带雨白鸥飞。多谢子规啼劝我，不如归。
甲子人日将游东山留别吴谓远广文
成鹫（清代）

违山久似辞巢鹤，渡海深惭陷井蛙。北顾未忘遵旧路，南行先井踏春车。

草鞋分得儒官俸，箬笠簪残野寺花。挥手不须怅离索，市城云壑各生涯。
寄陈同甫生日
陈傅良（宋代）

南国雨初润，西风水微波。
持酒欲劝君，奈此道阻何。
天地自久欲，日月良蹉跎。
志士惜少年，用意矢靡他。
岂无文字功，百代名不磨。
胡然朝揽镜，夜起瞻星河。
思妇视贞操，骄人视劳歌。
曾微强饭书，覆出为诋诃。
永怀姑射神，尸居养天和。
下视尘冥冥，鸿鹄谢网罗。
身将世谁亲，得孰与丧多。
请君以尊生，我亦以养痾。
光风霁月
胡仲弓（宋代）

胸怀自洒落，风月特寓形。
造物无尽藏，何假乎丹青。
次韵十诗
楼钥（宋代）

笑它咄咄向空书，既老投闲计未疏。
釜里有鱼长自足，门前无舜是吾吾。
休论仙子生尘袜，莫问高轩织翠裾。
百念已如灰样冷，更无骄色与人锄。
绍兴以后祀五方帝六十首 其一 白帝降神用《高安》。
郊庙朝会歌辞（宋代）

白藏启序，庶汇向成。有严禋祀，用答幽灵。风马云车，来燕来宁。

洋洋在上，休福是承。